Karsten Lauritzen (V), 2013-02-22:
Det er jo ikke første gang, vi her i Folketingssalen behandler et lovforslag om udskydelse af revision af logningsbekendtgørelsen; jeg tror, det er i hvert fald tredje eller fjerde gang.
Hvis man sådan lige skal forklare, hvad logningsbekendtgørelsen er, er det den danske implementering af EU-direktivet om logning.
Det er noget, der har været en principiel diskussion af i en lang række EU-lande.
I Tyskland er EU-direktivet vurderet at være i strid med den tyske forfatning.
Der er en lang række lande, der ikke har implementeret direktivet, men det har vi så valgt at gøre i Danmark.
Der er en EU-revision på vej, bl.a. som følge af, at det er erklæret forfatningsstridigt i Tyskland og, hvis jeg ikke tager meget fejl, også i Tjekkiet.
Det er i det lys, at vi nu diskuterer, hvad vi skal gøre i Danmark.
Sidste år var der jo en lang proces i Folketingets Retsudvalg som følge af præcis det samme lovforslag om udskydelse af revisionstidspunktet, hvor vi bad Justitsministeriet om at lave en evalueringsrapport og se nærmere på en række principielle aspekter af det her med logning.
Den rapport ligger så også forud for lovbehandlingen i dag, og for Venstres vedkommende kan jeg sige, at den giver anledning til, at vi på nuværende tidspunkt ikke kan støtte det lovforslag, der ligger.
Vi synes, man skal gå i gang med evalueringen af lovgivningen allerede nu, og vi har også nogle ting, som vi synes man skal beslutte sig for at se nærmere på, for der er intet, der tyder på, at den nye lovgivning fra EU kommer til at bevæge sig i den retning.
Det handler i særdeleshed om det, der lidt teknisk bliver kaldt sessionslogning, som er en meget stor del af de data, der bliver gemt.
Det er sådan, at det, man gemmer i dag, er teledata.
Det kan være, at jeg ringer til et telefonnummer, og det bliver så noteret, hvor jeg befinder mig henne, når jeg ringer fra min mobiltelefon, men ikke, hvad indholdet af samtalen er.
Det er sådan set fint, det er et effektivt redskab for politiet og for PET i forhold til at opklare alvorlige forbrydelser.
Den anden del af logningen handler om internettlogning, og det er størstedelen af de data, der lagres.
Hvor teleselskaberne i dag er pålagt af lovgivningen vedtaget i Folketinget at gemme data, som bliver sendt på internettet.
Det vil sige, at man de facto gemmer alle oplysninger om, hvilke hjemmesider jeg har besøgt fra min folketingscomputer, og det samme gør man for alle mulige andre danskere.
Det kan man så gå ind og se på i hvert fald i et års tid tilbage, og det er jo et indgreb i privatlivets fred.
Det er ikke noget, offentlige myndigheder som sådan har adgang til – der skal en dommerkendelse og andet til – men det er stadig væk et voldsomt indgreb.
Det indgreb skal jo stå mål med den efterforskningsmæssige indsats, der er i forhold til at forhindre og forebygge terrorisme og alvorlige forbrydelser, og hvis man kigger i evalueringsrapporten, er det meget begrænset, i hvilket omfang Politiets Efterretningstjeneste og det almindelige, åbne politi benytter sig af mulighederne for at trække disse oplysninger.
Derfor synes vi i Venstre, at der er god grund til at tage en principiel diskussion af, hvad vi skal pålægge private tele- og internetudbydere at opbevare, kontra hvad man efterforskningsmæssigt får ud af det.
Justitsministeren vil så måske sige, at det kan være, at man kommer til at bruge det på et tidspunkt.
Det er der på nuværende tidspunkt i forhold til internetdelen ikke ret meget der tyder på at det er.
Vi vil selvfølgelig i udvalgsbehandlingen dykke dybere ned i den her problemstilling, og hvis det viser sig, at der lagres en masse oplysninger, som reelt ikke bruges til noget, håber vi da, at der danner sig et flertal i Folketinget for allerede på nuværende tidspunkt at se på, om man ikke skulle arbejde hen imod at fjerne den del af de danske logningsregler.
Med disse ord har jeg redegjort for Venstres holdning til lovforslaget, og på nuværende tidspunkt kan vi ikke støtte den udskydelse af revisionen i yderligere 2 år, som justitsministeren lægger op til.